สังคมข่าวหุ้นเกียรติก้อง ว่องไวยากร
หนังสือพิมพ์รายวันข่าวหุ้นธุรกิจ กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพุธที่ 26 สิงหาคม 2558
26 ส.ค. 2558

หนังสือพิมพ์รายวันข่าวหุ้นธุรกิจ กระบอกเสียงอิสระของตลาดทุน  ที่ได้รับความนิยมสูงสุดของประเทศ ฉบับประจำวันพุธที่ 26 สิงหาคม  2558
***หุ้นเด้งตามตลาดหุ้นทั่วโลก บวกกับรับข่าวดีงบกระตุ้นเศรษฐกิจ*********ตลาดหุ้นทั่วเอเชียฟื้นตัว หลังจากถูกแรงเทขายมากเกินไป รวมทั้งตลาดหุ้นไทยวานนี้ ที่ปิดบวกไปกว่า 22 จุด ยืนเหนือ 1,323 จุดได้ ขณะที่กลุ่มแบงก์พาณิชย์เด้งรับแผนกระตุ้นการใช้จ่ายภาครัฐที่จะเสนอครม.สัปดาห์หน้า กลุ่มค้าปลีก ธนาคารพาณิชย์ ยังเป็นหุ้นในกลุ่มที่น่าจะได้ประโยชน์โดยตรงจากมาตรการกระตุ้นเศรษฐกิจระดับรากหญ้า ที่คาดว่าจะได้รับเม็ดเงินลงทุนกว่า 5 หมื่นล้านบาท โดยเฉพาะแบงก์รัฐ อย่าง KTB ราคาเด้งหลังจากที่อดีตเอ็มดีได้ไปนั่งคุมคลัง
*****แต่หุ้นกลุ่มสื่อสารยังไม่ฟื้น แม้นายกฯจะบอกว่าประมูล 4 จีไม่ต้องรอเศรษฐกิจดิจิตอลที่หม่อมอุ๋ยเคยผลักดันไว้ก่อนหน้านี้ โดยเฉพาะ ทรูยังไม่ไปไหน รอลุ้นผลประกอบการงวดครึ่งปีหลัง
***********แผนกระตุ้นเศรษฐกิจ จะเข้าครม.สัปดาห์หน้า มีวงเงินตุนไว้ในงบกลาง 5 หมื่นล้านบาท สำหรับไว้หว่านลงรากหญ้า ที่คอยฟ้าคอยฝนมานาน งานนี้สมคิดยืมกลยุทธ์สมัยไทยรักไทยมาใช้ แต่ก็ไม่ว่ากัน ถ้าได้ผลก็ใช้ไปเลย ส่วนปลัดคลังคนใหม่โผไม่พลิก “สมชัย สัจจพงษ์” งานนี้ตั้งไว้รับนโยบายกระตุ้นเต็มสูบ
*****โบรกแนะนำหุ้นรับอานิสงส์จากนโยบายรัฐบาล เจาะจงไปที่กลุ่มรับเหมา-วัสดุก่อสร้าง CK, STEC ธนาคาร KTB, KBANK ค้าปลีก CPALL, HMPRO, GLOBAL, ROBINS
********* AJD ออกแนวรีบาวด์แรงหลังจากที่ลงแรงกว่าเพื่อนหวังว่าพระเอกตัวจริงจะไม่ทำให้แฟนคลับผิดหวัง **********SPA อาการน่าเป็นห่วงตั้งแต่เกิดเหตุวางระเบิดบริเวณแยกราชประสงค์ จนถึงวันนี้ก็ยังไม่ฟื้น และลงหนักกว่าหลายๆ ตัว รวมทั้งหุ้นกลุ่มโรงแรมและท่องเที่ยว แต่ถ้ากลัวว่านักท่องเที่ยวจะหายไปช่วงไฮซีซั่นก็คงไม่ต้องกังวลมากนัก เพราะเดี๋ยวนี้นักท่องเที่ยวเขาเข้าใจสถานการณ์บ้านเราดีไม่กลัวมากอย่างที่เป็นห่วงกัน อย่างไรก็ตามบริษัทยังคงเจรจาซื้อธุรกิจเข้ามาเพิ่มเติมทั้งในประเทศและนอกประเทศสวนทางภาวะอึมครึมอย่างมั่นใจ
***********PTTGC ประกาศโครงการซื้อหุ้นคืน หลังพบว่าราคาหุ้นต่ำกว่าบุ๊คมากแล้ว เตรียมเงินสดๆ ไว้ 4.5 พันล้านบาท ยืนยันจะไม่กระทบต่อสภาพคล่องที่มีมากกว่า 4 หมื่นล้านบาทแน่นอน และแถมยังได้เงินปันผลเพิ่มขึ้นอีกหลังจากเข้าถือหุ้นเพิ่ม งานนี้ใครจะเอาอย่างก็ไม่ว่ากัน
***********BECL ควบ BMCL เสร็จพ.ย.นี้แน่นอน ตั้งบริษัทใหม่เข้าซื้อขายในตลาดหลักทรัพย์ฯหลังควบรวมกิจการปลายปีนี้ BECL ขายหุ้น BMCL ที่ 1.79 บาท ต้นทุน 1.14 บาท ทำให้บริษัทมีกำไรพิเศษจากการขายหุ้น BMCL ประมาณ 1 พันล้านบาท บันทึกกำไรในไตรมาส 3 ทันที
*******TVD โดนพิษบึ้มราชประสงค์เลื่อนแผนการร่วมทุนกับพันธมิตรญี่ปุ่นในธุรกิจด้านการให้บริการไปเป็นช่วงไตรมาส 4 จากเดิมคาดว่าจะสรุปในไตรมาส 3 นี้ เนื่องจากพันธมิตรญี่ปุ่นยังไม่ไว้วางใจสถานการณ์ด้านความปลอดภัยในประเทศไทยหลังจากเกิดเหตุการณ์ระเบิดที่แยกราชประสงค์เมื่อสัปดาห์ก่อน ทำให้เลื่อนการเดินทางออกไปแต่ก็ยังมั่นใจว่าปีนี้จะมีกำไรสุทธิแน่นอน
***********ตลาดหลักทรัพย์แห่งประเทศไทย จับมือ 10 ธนาคารพาณิชย์และบริษัทหลักทรัพย์ชั้นนำ จัดงานเทศกาลลงทุนเปิดบัญชีหุ้นที่ธนาคารและบริษัทหลักทรัพย์ ภายใต้โครงการส่งเสริมช่องทางลงทุนผ่านผู้จัดการสาขาธนาคารพาณิชย์และช่องทางอิเล็กทรอนิกส์ หรือ Banker to Broker วันที่ 27-30 ส.ค. ที่เดอะมอลล์บางแค
********บมจ. ตลาดสัญญาซื้อขายล่วงหน้า (ประเทศไทย) หรือ TFEX จัดสัมมนาพิเศษ “Commodity Insights: The Rise of Global Rubber Demand” เตรียมพร้อมซื้อขายยางพาราล่วงหน้า หรือ RSS3 Futures ครั้งแรกใน TFEX ไตรมาส 4 ปีนี้ ชวนผู้ลงทุนเรียนรู้ปัจจัยกำหนดราคายาง สินค้าโภคภัณฑ์ที่ให้ผลตอบแทนเร็วและสูงที่สุด รวมถึงกลยุทธ์เทรดระยะสั้น และการบริหารความเสี่ยง โดย Mr.Dar Wong ผู้จัดการกองทุนและคอลัมนิสต์ด้านการเงินจากสิงคโปร์ ซึ่งมีประสบการณ์ในการซื้อขายสินค้าโภคภัณฑ์กว่า 26 ปี วันเสาร์ที่ 29 สิงหาคม 2558 เวลา 09.00–11.30 น. ณ ห้องอเนกประสงค์ ชั้น 9 อาคาร 2 ตลาดหลักทรัพย์แห่งประเทศไทย
****หุ้นร้อนประจำวัน 25 ส.ค. 58 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ คือ บริษัท เอเซีย พรีซิชั่น จำกัด (มหาชน)  หรือAPCS ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  26 ส.ค.-15 ก.ย. 2558